***პროექტი***

**საქართველოს მთავრობის**

**დადგენილება**

**2021 წლის ----------- ქ. თბილისი**

# დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესის შესახებ

**„გარემოსდაცვითი პასუხისმგებლობის შესახებ“ საქართველოს კანონის მე-9 მუხლის მე-9 პუნქტისა და 29-ე მუხლის მე-2 პუნქტის „ა.დ“ ქვეპუნქტის საფუძველზე,**

**მუხლი 1.** დამტკიცდეს „დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესი“, დანართთან ერთად.

**მუხლი 2.** დადგენილება ამოქმედდეს 2022 წლის 1 ივლისიდან.

***პრემიერ-მინისტრი ირაკლი ღარიბაშვილი***

**დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესი**

## მუხლი 1. მიზანი

1. დაზიანებული ტერიტორიის მიმდებარე ან სხვა ტერიტორიაზე განსახორციელებელი, მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესის (შემდგომში - წესი) მიზანია, გარემოსთვის მნიშვნელოვანი ზიანის მიყენებისას დაზიანებული ტერიტორიის მიმდებარე ტერიტორიაზე ან სხვა ტერიტორიაზე, მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესის დადგენა.
2. ამ მუხლის პირველი პუნქტით გათვალისწინებული დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევა ხორციელდება მხოლოდ იმ შემთხვევაში, თუ დადგინდება, რომ დაზიანებული გარემოს პირვანდელ (ზიანის მიყენებამდე არსებულ) მდგომარეობაში ან პირვანდელ მდგომარეობასთან მიახლოებულ მდგომარეობამდე აღდგენა შეუძლებელია, ან აღნიშნულის განხორციელება შეუძლებელია გონივრულ ვადაში, ან არათანაზომიერ ხარჯებს მოითხოვს.

**მუხლი 2. ტერმინთა განმარტება**

ამ წესის მიზნებისთვის, მასში გამოყენებულ ტერმინებს აქვთ შემდეგი მნიშვნელობა:

**ა)** **დაზიანებული ტერიტორია** - ტერიტორია, რომელზეც განხორციელდა უარყოფითი ზემოქმედება და რომელსაც მიადგა მნიშვნელოვანი ზიანი;

**ბ)** **მნიშვნელოვანი ზიანი** – გარემოსთვის მიყენებული ზიანი, რომლის გარემოსთვის მიყენების შემთხვევაში გარემოს დაზიანების დონე შეესაბამება „გარემოსდაცვითი პასუხისმგებლობის შესახებ“ საქართველოს კანონის (შემდგომში - კანონი) N1 დანართით („მნიშვნელოვანი ზიანის განმსაზღვრელი კრიტერიუმები“) დადგენილ კრიტერიუმებს;

**გ) დაზიანებული ტერიტორიის მიმდებარე ტერიტორია -** ტერიტორია, რომელიც უშუალოდ ესაზღვრება დაზიანებულ ტერიტორიას;

**დ) „სხვა ტერიტორია“ -** დაზიანებული ტერიტორიისგან განსხვავებული ტერიტორია, რომელსაც დაზიანებულ ბუნებრივ რესურსებთან და/ან მომსახურებასთან აქვს ეკოლოგიური, გეოგრაფიული ან ლანდშაფტური კავშირი;

**ე) მნიშვნელოვანი ზიანის გამოსასწორებელი სანაცვლო/ადეკვატური ღონისძიებები** (შემდგომში - სანაცვლო/ადეკვატური ღონისძებები) - ღონისძიებათა ერთობლიობა, რომელიც უზრუნველყოფს დაზიანებული ტერიტორიის მიმდებარე ტერიტორიაზე ან სხვა ტერიტორიაზე დაზიანებული ტერიტორიის მსგავსი ბუნებრივი რესურსების ან/და მომსახურების შექმნას;

**ვ)** „**გამოსასწორებელი ღონისძიებების გეგმის შედგენის წესი“ -** საქართველოს მთავრობის დადგენილებით დამტკიცებული „გარემოსთვის მნიშვნელოვანი ზიანის მიყენებისთვის პასუხისმგებელი პირის მიერ მნიშვნელოვანი ზიანის გამოსასწორებელი ღონისძიებების განსაზღვრის კრიტერიუმებისა და მნიშვნელოვანი ზიანის გამოსასწორებელი ღონისძიებების გეგმის შედგენის წესი“;

**ზ)** **ბიოგეოგრაფიული ერთეულები** - ლანდშაფტის, ფლორისა და ფაუნის მიხედვით დარაიონების ერთეულები, რომლებსაც გააჩნიათ საზიარო ეკოლოგიური მახასიათებლები;

**თ) ზურმუხტის ქსელი -** პანევროპული ეკოლოგიური ქსელი, რომელიც ემსახურება ევროპული ბიომრავალფეროვნების შენარჩუნებას და შექმნილია სახეობებისა და ჰაბიტატების დაცვის მიზნით, „ევროპის ველური ბუნებისა და ბუნებრივი ჰაბიტატების კონვენციის“ (შემდგომში - „ბერნის კონვენცია“) შესაბამისად. ქსელი შედგება სპეციალური კონსერვაციული მნიშვნელობის მქონე ტერიტორიების - ზურმუხტის ტერიტორიებისგან (ASCI);

**ი) ზურმუხტის ტერიტორიები -** ზურმუხტის ქსელის შემადგენლობაში არსებული სპეციალური კონსერვაციული მნიშვნელობის მქონე ტერიტორიები, „ბერნის კონვენციით“ დაცული სახეობებისა და ჰაბიტატების გრძელვადიანი შენარჩუნების უზრუნველყოფის მიზნით;

**კ) ეკოლოგიური კავშირი** - ფიზიკური, ქიმიური და ბიოლოგიური პროცესების (მიგრაცია, საკვები ნივთიერებების ცვლა, დამტვერვა, თესლის გაფანტვა, კლიმატი, ჰიდროლოგია, დაავადებებისადმი მედეგობა) ურთიერთქმედება პოპულაციებს, სახეობებს და ეკოსისტემებს შორის;

**მ)** **ეკოლოგიური დერეფანი -** მკაფიოდ განსაზღვრული გეოგრაფიული სივრცე, რომელიც შეიძლება არ წარმოადგენდეს დაცულ ტერიტორიას ან სხვა, სპეციალური საკონსერვაციო სტატუსის მქონე ტერიტორიას და რომელიც გამოიყენება ლანდშაფტების, ეკოლოგიური სისტემების ერთმანეთთან დაკავშირების ხელშეწყობისთვის, ხანგრძლივი დროის განმავლობაში კონსერვაციისთვის ან ეკოლოგიური კავშირის აღდგენა-შენარჩუნებისთვის;

**ნ) ეკოლოგიური ქსელი -** დაცული ტერიტორიების, სხვა კონსერვაციული ტერიტორიების (მათ შორის, ეკოლოგიური დერეფნების) სისტემა, რომელიც ემსახურება ბიოლოგიური მრავალფეროვნების კონსერვაციას;

**ო) დაცული ტერიტორია -**  ბიოლოგიური მრავალფეროვნების, ბუნებრივი რესურსებისა და ბუნებრივ გარემოში ჩართული კულტურული ფენომენების შესანარჩუნებლად განსაკუთრებული მნიშვნელობის მქონე სახმელეთო ტერიტორია ან/და აკვატორია, რომლის დაცვა და მართვა ხორციელდება გრძელვადიან და მყარ სამართლებრივ საფუძველზე. დაცული ტერიტორიების კატეგორიებია: სახელმწიფო ნაკრძალი, ეროვნული პარკი, ბუნების ძეგლი, აღკვეთილი, დაცული ლანდშაფტი, მრავალმხრივი გამოყენების ტერიტორია. საქართველოში დასაშვებია არსებობდეს დაცული ტერიტორიების საერთაშორისო ქსელში ჩართული კატეგორიები, როგორიცაა: ზურმუხტის ქსელი, ბიოსფერული რეზერვარტი, მსოფლიო მემკვიდრეობის უბანი, საერთაშორისო მნიშვნელობის ჭარბტენიანი ტერიტორია;

**პ) სტრეს-ფაქტორი** - ნებისმიერი ფიზიკური, ქიმიური ან ბიოლოგიური ერთეული, რომელმაც შესაძლოა გარემოსთვის საზიანო ზეგავლენის სტიმულირება მოახდინოს. სტრეს-ფაქტორებმა შესაძლოა უარყოფითი ზეგავლენა მოახდინოს კონკრეტულ ბუნებრივ რესურსზე, ან მთლიან ეკოსისტემაზე, ისევე როგორც იმ გარემოზე, სადაც ისინი მოქმედებენ;

**ჟ) საბაზისო მდგომარეობა** - გარემოსთვის ზიანის მიყენების მომენტში ბუნებრივი რესურსების ან/და მომსახურების მდგომარეობა, რომელიც იარსებებდა, ზიანი რომ არ დამდგარიყო, და რომელიც ფასდება საუკეთესო ხელმისაწვდომი ინფორმაციის საფუძველზე;

**რ) სააგენტო** - საქართველოს გარემოს დაცვისა და სოფლის მეურნეობის სამინისტროს სისტემაში შემავალი საჯარო სამართლის იურიდიული პირი - გარემოს ეროვნული სააგენტო.

## მუხლი 3. სანაცვლო/ადეკვატური ღონისძიებები

1. სანაცვლო/ადეკვატური ღონისძიებების მიზანია დაზიანებული ტერიტორიის მიმდებარე ან სხვა ტერიტორიაზე დაზიანებული ტერიტორიის საბაზისო მდგომარეობის მსგავსი ბუნებრივი რესურსების ან/და მომსახურების შექმნა. როდესაც მნიშვნელოვანი ზიანი მიყენებულია სხვადასხვა ტიპის ჰაბიტატზე და გამოსასწორებელი ღონისძიება უნდა განხორციელდეს დაზიანებული ტერიტორიის მიმდებარე ან სხვა ტერიტორიაზე, ეს ტერიტორია იმგვარად უნდა შეირჩეს, რომ შესაძლებელი იყოს დაზიანებულ ტერიტორიაზე არსებული ჰაბიტატების ეკვივალენტური შემადგენლობის ჰაბიტატების გამოყენება.
2. სანაცვლო/ადეკვატური ღონისძიებები დაზიანებული ტერიტორიის მიმდებარე ან სხვა ტერიტორიაზე უნდა:

ა) ხორციელდებოდეს დაზიანებული სახეობების და ჰაბიტატების პროპორციის გათვალისწინებით;

ბ) შეეხებოდეს იმავე ბიოგეოგრაფიულ ერთეულებს;

გ) უზრუნველყოფდეს დაზიანებული ტერიტორიის მსგავსი ფუნქციის შექმნას.

1. სანაცვლო/ადეკვატური ღონისძიებების განხორციელება დაზიანებული ტერიტორიის მიმდებარე ან სხვა ტერიტორიაზე ასევე უნდა ითვალისწინებდეს დაზიანებულ ტერიტორიაზე არსებული ბუნებრივი რესურსების ან/და მომსახურებების შედარებით გაუმჯობესებასაც.
2. მნიშვნელოვანი ზიანის მიყენებისთვის პასუხისმგებელი პირის მიერ დაზიანებული ტერიტორიის მიმდებარე ან სხვა ტერიტორიაზე განსახორციელებელ სანაცვლო/ადეკვატურ ღონისძიებებს განსაზღვრავს საქართველოს გარემოს დაცვისა და სოფლის მეურნეობის მინისტრის მიერ კანონის მე-9 მუხლის მე-2 პირველი პუნქტის შესაბამისად შექმნილი კომისია.
3. გამოსასწორებელი ღონისძიებების განსაზღვრა ხორციელდება „გამოსასწორებელი ღონისძიებების გეგმის შედგენის წესით“ დადგენილი მოთხოვნების შესაბამისად.

**მუხლი 4. დაზიანებული ტერიტორიის მიმდებარე ან სხვა ტერიტორიის შერჩევის ზოგადი კრიტერიუმები**

1. დაზიანებული ტერიტორიის მიმდებარე ან სხვა ტერიტორიაზე სანაცვლო/ადეკვატური ღონისძიების განხორციელების გზით ტერიტორიაზე შესაბამისი ბუნებრივი რესურსების ან/და მომსახურების აღდგენის უზრუნველყოფის მიზნით, ტერიტორიის შერჩევისას გამოიყენება შემდეგი კრიტერიუმები:

**ა) გეოგრაფიული ექვივალენტურობა** - დაზიანებულ ტერიტორიასთან გეოგრაფიულ კავშირში მყოფი ტერიტორია, რომელიც უნდა მდებარეობდეს დაზიანებულ ბუნებრივ რესურსებთან და მომსახურებასთან რაც შეიძლება ახლოს, რათა უზრუნველყოფილი იყოს დაზიანებული ტერიტორიის ფუნქციონირების გაგრძელება, ჰაბიტატების ფრაგმენტაციის თავიდან აცილება, ჰაბიტატების და ბუნებრივი რესურსების კონსერვაციის უფრო მაღალი დონე;

**ბ) ჰაბიტატების/ბუნებრივი რესურსების მსგავსება/ექვივალენტურობა** - ტერიტორია უნდა იყოს დაზიანებული ტერიტორიის მსგავსი ჰაბიტატების და ბუნებრივი რესურსების ტიპის, რომელსაც აქვს დაზიანებული ტერიტორიის მსგავსი კლიმატი, სეზონის ხანგრძლივობა, გეოლოგიური აგებულება, ბუნებრივი მცენარეული პოტენციალი, სახეობების მრავალფეროვნება და ბუნებრივი და ანთროპოგენული სტრეს-ფაქტორები, რათა უზრუნველყოფილი იყოს მაქსიმალური ეკოლოგიური განგრძობადობა და ბუნებრივი რესურსების მომსახურებების მიწოდება. სანაცვლო/ადეკვატური ღონისძიება რაც უფრო მსგავსი იქნება დაზიანებულ ტერიტორიაზე ზიანის მიყენებამდე არსებულ ბუნებრივ რესურსებთან და მომსახურებასთან, მით უფრო მეტად მიიღწევა ჰაბიტატების/ბუნებრივი რესურსების ექვივალენტურობა;

**გ) დაზარალებული მოსახლეობის ინტერესები** - ტერიტორიის შერჩევისას მხედველობაში უნდა იქნეს მიღებული იმ მოსახლეობის ინტერესები, რომელიც მნიშვნელოვანი ზიანის შედეგად ზეგავლენას დაექვემდებარა (სარგებლობდა დაზიანებული ტერიტორიაზე არსებული ბუნებრივი რესურსებით ან/და მომსახურებით) და რომელიც დაზიანებულ ტერიტორიაზე გამოსასწორებელი ღონისძიებების განხორციელების შემთხვევაში შესაბამის სარგებელს მიიღებდა.

1. მნიშვნელოვანი ზიანის მიმყენებელ პირს უფლება აქვს, კანონის მე-8 მუხლის მე-7 პუნქტით გათვალისწინებულ დასაბუთების წარდგენასთან ერთად, სააგენტოს ასევე წარუდგინოს წინადადება დაზიანებული ტერიტორიის მიმდებარე ან სხვა ტერიტორიის შესახებ, სანაცვლო/ადეკვატური ღონისძიებების განსახორციელებლად.
2. ამ მუხლის პირველ პუნქტში მითითებული კრიტერიუმების გამოყენების მეთოდოლოგია განისაზღვრება ამ წესის დანართით.

**მუხლი 5. სანაცვლო/ადეკვატური ღონისძიებების შერჩევა**

1. ამ წესის მე-4 მუხლისა და დანართის შესაბამისად, სათანადო სანაცვლო/ადეკვატური ღონისძიების შერჩევისას გათვალისწინებული უნდა იქნეს ხელმისაწვდომი ინფორმაცია.
2. სანაცვლო/ადეკვატური ღონისძიების შერჩევისას საჭიროა გათვალისწინებული იქნას შემდეგი მონაცემები:

ა) დაზიანებული ბუნებრივი რესურსების და მომსახურების საბაზისო მდგომარეობა და პრიორიტეტული და არაპრიორიტეტული ჰაბიტატების სტატუსი, რომელიც განისაზღვრება „გამოსასწორებელი ღონისძიებების გეგმის შედგენის წესით“ განსაზღვრული კრიტერიუმების შესაბამისად;

ბ) ტერიტორიის მთლიანობა და ზოგადი კავშირი ეკოლოგიურ ქსელთან;

გ) ტერიტორიის კონსერვაციის მიზნები და სტატუსი;

დ) ტერიტორიის ბუნებრივი რესურსების და მომსახურების ტიპი, ფუნქცია და შესაბამისი როლი;

ე) პოპულაციის ზომა, იზოლაციის ხარისხი, ასაკობრივი სტრუქტურა, სახეობების კონსერვაციული სტატუსი, საქართველოს წითელი ნუსხით დაცული სახეობა, ან სხვა შესაბამისი სტატუსი, კონკრეტულ ტერიტორიაზე, მოქმედი კანონმდებლობის მიხედვით;

ვ) ტერიტორიის როლი ბიოგეოგრაფიულ რეგიონში და კავშირი დაცული ტერიტორიების ქსელსა და სხვა ადგილობრივ და საერთაშორისო ეკოლოგიურ ქსელებთან;

ზ) ნებისმიერი სხვა ბუნებრივი რესურსები/მომსახურება და ფუნქციები, რომელიც იდენტიფიცირებულია ტერიტორიაზე;

თ) მნიშვნელოვანი ზიანით მოსალოდნელი ზეგავლენა, მასშტაბი და დროის შუალედი, მათ შორის, სადაც შესაძლებელია, დაზიანებული რეცეპტორების აღდგენის შესაძლებლობა;

ი) ბუნებრივი რესურსების მომსახურებები, რომელსაც დაზიანებული ბუნებრივი რესურსი აწვდიდა მის პირვანდელ მდგომარეობაში, თუ დაზიანებული სახეობა ან/და ჰაბიტატი დაცულ ტერიტორიაზე ძირითად საკონსერვაციო ფაქტორს/ობიექტს წარმოადგენს;

კ) განადგურებული ან დეგრადირებული სახეობების ან/და ჰაბიტატების პროპორცია, ზიანის მიყენებამდე არსებული ხელმისაწვდომ ინფორმაციასა და მონაცემებთან მიმართებაში;

ლ) ნებისმიერი პირველადი გამოსასწორებელი ღონისძიება, რომელიც განხორციელდა გარემოსთვის მიყენებული მნიშვნელოვანი ზიანის აღმოსაფხვრელად.

**მუხლი 6. გამოსასწორებელი ღონისძიებების იდენტიფიცირება და შეფასება**

1. გამოსასწორებელი ღონისძიებების იდენტიფიცირება მოიცავს შემდეგ ეტაპებს:

ა) გამოსასწორებელი ღონისძიებების შერჩევის კრიტერიუმების ჩამოყალიბება;

ბ) შესაძლო გამოსასწორებელი ღონისძიებების ჩამონათვალი ან არსებული პრაქტიკის გაზიარება;

გ) გამოსასწორებელი ღონისძიებების იდენტიფიცირებისთვის შეფასების კრიტერიუმის მისადაგება, „გამოსასწორებელი ღონისძიებების გეგმის შედგენის წესის“ მიხედვით;

დ) შესაბამისი მონაცემების გამოყენება გამოსასწორებელი ღონისძიების კრედიტისა და დებიტის შესადარებლად, „გამოსასწორებელი ღონისძიებების გეგმის შედგენის წესის“ შესაბამისად;

ე) პრიორიტეტული გამოსასწორებელი ღონისძიების სავარაუდო ხარჯები. ხარჯები უნდა ითვალისწინებდეს გამოსასწორებელი ღონისძიების განხორციელებისა და ადმინისტრირების ხარჯებს, ისევე როგორც ოპერირების, მოვლა-შენახვის და მონიტორინგის დანახარჯებს, რათა უზრუნველყოფილი იყოს ღონისძიების განხორციელების შედეგად ექვივალენტურობის ანალიზში მოცემული სარგებლის მიღწევა.

2. სათანადო გამოსასწორებელი ღონისძიებების შერჩევისას მხედველობაში უნდა იქნეს მიღებული ამ ღონისძიებების განხორციელების შედეგად ზეგავლენას დაქვემდებარებული ჰაბიტატების და სახეობათა პოპულაციების მოსალოდნელი მდგომარეობა (მათ შორის, გამოსასწორებელი ღონისძიებების დამატებითი ზეგავლენა სახეობებსა და ჰაბიტატებზე) .

3. პოტენციური ალტერნატიული გამოსასწორებელი ღონისძიებების შეფასებისა და შედარებითი ანალიზის პროცესში მხედველობაში უნდა იქნეს მიღებული დაზიანებული ტერიტორიის და მიმდებარე ტერიტორიების მოქმედი მართვის გეგმები (ასეთის არსებობის შემთხვევაში) ან/და აღნიშნულ ტერიტორიებზე მიმდინარე პროგრამები ან/და ღონისძიებები, შემდეგ ელემენტებთან ერთად:

ა) ზეგავლენა მოსახლეობის ჯანმრთელობასა და უსაფრთხოებაზე;

ბ) გამოსასწორებელი ღონისძიების ხარჯები;

გ) ეფექტიანობა;

დ) პოტენციური, სამომავლო ზიანის პრევენცია;

ე) ზეგავლენას დაქვემდებარებულ ყველა ბუნებრივ რესურსსა ან/და მომსახურებაზე პოზიტიური ზემოქმედება;

ვ) სოციალური, ეკონომიკური, კულტურული ასპექტები და დაზიანებული ტერიტორიის სხვა მახასიათებლები;

ზ) გეოგრაფიული კავშირი დაზიანებულ ტერიტორიასთან (მანძილი, გამოხატული კმ-ში);

თ) გამოსასწორებელი ღონისძებების პროექტის განხორციელების სავარაუდო ვადები, რომელიც უნდა შეესაბამებოდეს იმ პერიოდს, რომლის მიხედვით დაანგარიშდება საკომპენსაციო გამოსასწორებელი ღონისძიებების სარგებელი;

ი) მიწის მესაკუთრეებისგან თანხმობის მიღების ალბათობა (მიწის ნაკვეთების საკუთრებაში არსებობის შემთხვევაში), ან საჯარო სივრცის გამოყენების შესაძლებლობა.

4. ამ მუხლის მე-3 პუნქტში მოცემული ინფორმაცია გამოიყენება შემდეგი მიზნებისთვის:

ა) სათანადო, მაღალი დონის შესაბამისობის და სარგებლის მქონე გამოსასწორებელი ღონისძიების იდენტიფიცირება;

ბ) ექვივალენტურობის მოდელირება, რათა განხორციელდეს გამოსასწორებელი ღონისძიების სკალირება გარემოსთვის მიყენებული ზიანის მოცულობის ან/და მასშტაბის გასაქვითად. გამოსასწორებელი ღონისძიების სკალირება გამოიყენება ჰაბიტატების ექვივალენტურობის ანალიზის, ბუნებრივი რესურსების ექვივალენტურობის ანალიზის და ღირებულების ექვივალენტურობის ანალიზის დროს, „გამოსასწორებელი ღონისძიებების გეგმის შედგენის წესის“ მე-9 მუხლის პირველი პუნქტის და მე-11 მუხლის შესაბამისად;

გ) გამოსასწორებელი ღონისძიებების საბოლოო გეგმის მომზადება და გეგმის განხორციელებისთვის საჭირო მითითებების შემუშავება, „გამოსასწორებელი ღონისძიებების გეგმის შედგენის წესით“ გათვალისწინებული პროცედურების შესაბამისად.

**მუხლი 7. გამოსასწორებელი ღონისძიებების სკალირება**

1. გამოსასწორებელი ღონისძიების სკალირება არის გამოსასწორებელი ღონისძიების მოცულობის განსაზღვრის პროცესი. გამოსასწორებელი ღონისძების სკალირება ანგარიშდება, როგორც მთლიანი დებეტი შეფარდებული ერთეულ კრედიტზე.
2. გამოსასწორებელი ღონისძიებების სხვადასხვა ვარიანტების სკალირების დროს, სანაცვლო/ადეკვატური ან/და საკომპენსაციო გამოსასწორებელი ღონისძიების მოცულობის განსაზღვრის მიზნით, რომელიც საჭიროა დაზიანებული ბუნებრივი რესურსის ან/და მომსახურების ჩასანაცვლებლად, გამოიყენება ამ წესის მე-4 მუხლი, დანართი და „გამოსასწორებელი ღონისძიებების გეგმის შედგენის წესის“ მე-2 დანართის მე-3 ნაწილი.

***დანართი***

**დაზიანებული ტერიტორიის მიმდებარე ან სხვა ტერიტორიაზე განსახორციელებელი სათანადო სანაცვლო/ადეკვატური ღონისძიებების შერჩევის კრიტერიუმების გამოყენების მეთოდოლოგია**

დაზიანებული ტერიტორიის მიმდებარე ან სხვა ტერიტორიაზე განსახორციელებელი სანაცვლო-ადეკვატური ღონისძიების შერჩევის კრიტერიუმების გამოიყენების მეთოდებია:

**1. გეოგრაფიული ექვივალენტურობა**

გეოგრაფიული ექვივალენტურობის მეთოდის მიხედვით, ტერიტორია განისაზღვრება ბიოგეოგრაფიული ერთეულების განსაზღვრისთვის, რომელიც იმართება იმგვარად, რომ ხორციელდება ამ ბიოგეოგრაფიულ ერთეულებთან დაკავშირებული ბიომრავალფეროვნების მახასიათებლების დაცვა.

ამასთან, როდესაც სათანადო სანაცვლო/ადეკვატური ღონისძიების დაზიანებული ტერიტორიის მიმდებარედ განხორციელება შეუძლებელია (განსაკუთრებით, თუ დაზიანებული ჰაბიტატი იშვიათია, ან დაზიანებული მომსახურება უნიკალურ ლანდშაფტზე იყო დამოკიდებული), სანაცვლო/ადეკვატური ღონისძიებები შესაძლებელია „სხვა ტერიტორიაზე“ განხორციელდეს.

უპირატესობა ენიჭება სანაცვლო/ადეკვატური ღონისძიებების დაზიანებულ ტერიტორიასთან შეძლებისდაგვარად ახლო ტერიტორიაზე განხორციელებას.

თუ სანაცვლო/ადეკვატური ღონისძიებები განხორციელდება დაზიანებული ტერიტორიისგან მოშორებულ ტერიტორიაზე, ასეთ შემთხვევაში ის მოითხოვს გამოსასწორებელი ღონისძიებების უფრო დიდ მასშტაბს.

კონკრეტული სახეობის დაზიანების შემთხვევა: მნიშვნელოვანი ზიანის შედეგად კონკრეტული მიგრირებადი სახეობის განადგურების ან/და დაზიანების შემთხვევაში სანაცვლო/ადეკვატური ღონისძიებები აღნიშნული სახეობის მიგრაციის მარშრუტის რამდენიმე ადგილს უნდა აღწერდეს. ამასთან, აღნიშნული ადგილების შერჩევისას საჭიროა მიგრაციის მარშრუტი კონკრეტული სახეობისთვის დადგინდეს . თუ ამგვარი ინფორმაცია ხელმისაწვდომია, სახეობის დანაკარგის აღდგენა შესაძლებელია მიგრაციის მარშრუტის გასწვრივ, ან გამოკვების ერთ ან რამდენიმე ტერიტორიაზე, იმგვარად, რომ ზოგადი ეკოლოგიური ჰაბიტატების ფუნქციონირება შენარჩუნდეს. (მაგ: როცა საკითხი ეხება მიგრირებად თევზებს, დაბრკოლებების მოხსნა იმისთვის, რომ შესაძლებელი იყოს მდინარის გაყოლებაზე მიგრაცია, ან ესტუარების გარემოსდაცვითი ხარისხის გაუმჯობესება, ან მიგრაციის მარშრუტზე, ზოგიერთ ადგილას, თევზაობის შემცირება და სხვა მსგავსი ღონისძიებები შესაძლოა წარმოადგენდეს გამოსასწორებელი ღონისძიების ვარიანტს, ჰაბიტატების გაუმჯობესებით, რომელიც გამოიყენება ფაზურ ტერიტორიებზე, მიგრაციის მარშრუტზე ან კვების ტერიტორიებზე).

**2. ეკოლოგიური ექვივალენტურობა / ფუნქციური ექვივალენტურობა**

ეკოლოგიური/ფუნქციური ექვივალენტურობის მეთოდის შესაბამისად, სანაცვლო/ადეკვატური ღონისძიება მიზნად უნდა ისახავდეს იმავე კომპონენტების (იგივე სახეობები, იგივე ჰაბიტატები, იგივე მომსახურება) შექმნას, რაც დაზიანებულია.

ტერიტორიის შერჩევისას აქცენტი უნდა გაკეთდეს ეკოლოგიურ ქსელთან კავშირის შენარჩუნებაზე. ამასთან, როცა ფრაგმენტაციის თავიდან აცილება შეუძლებელია, დაყოფის მანძილი მინიმუმამდე უნდა შემცირდეს.

ბევრი სახეობისა და ჰაბიტატისთვის ეკოლოგიური ფუნქცია შეიძლება შენარჩუნდეს, თუ ჰაბიტატი საკმაოდ დიდია, ან ჰაბიტატებს შორის არსებობს ფუნქციური კავშირი, რომელიც ქმნის ეკოლოგიურ ქსელს ან სახეობების მეტა-პოპულაციას უჭერს მხარს. ეს მოითხოვს ისეთ ზომებს, რომლითაც განხორციელდება ლანდშაფტის ეტაპობრივი კონსერვაცია, რომელიც ინარჩუნებს ეკოლოგიურ კავშირს.

თუ მნიშვნელოვანი ზიანი მიადგა ისეთ ტერიტორიას, რომელიც წარმოადგენს ეკოლოგიური ქსელის ნაწილს, რომელიც მხარს უჭერს უფრო დიდი მეტა-პოპულაციის სახეობებს, მნიშვნელოვანია, რომ აღნიშნული გათვალისწინებული იყოს სანაცვლო/ადეკვატური ღონისძიებების შერჩევის პროცესში.

ეკოლოგიური დერეფნების და დაცული ტერიტორიების დაკავშირება გათვალისწინებული უნდა იყოს „სხვა ტერიტორიის“ განსაზღვრის დროს, როდესაც სათანადო ტერიტორიის შერჩევა დაზიანებული ტერიტორიის მიმდებარედ ვერ ხორციელდება. შესაბამისად, გამოსასწორებელი ღონისძიებები უნდა ითვალისწინებდეს ჰაბიტატების ჩანაცვლებას იმ ჰაბიტატების შედარებადი პროპორციებით, რომელიც დაზიანდა ან განადგურდა.

ჩასანაცვლებელი ჰაბიტატის ტერიტორიის ფართობის გაანგარიშების საწყისი ათვლის წერტილია, რომ აღნიშნული ტერიტორია უნდა იყოს, სულ მცირე, იმ ტერიტორიის ზომის, რომელიც განადგურდა ან დაზიანდა. უფრო მეტი საკომპენსაციო ჰაბიტატი საჭიროა დამატებითი ფაქტორების გაქვითვისთვის. კერძოდ, თუ დაზიანებულ ტერიტორიას და „სხვა ტერიტორიას“ შორის გეოგრაფიული კავშირი არ არსებობს, მოითხოვება დამატებითი საკომპენსაციო ჰაბიტატები. ეს განსაკუთრებით მნიშვნელოვანია, თუ დაზიანება გავლენას ახდენს ეკოლოგიურად დაკავშირებულ ტერიტორიებზე და ჰაბიტატის ჩანაცვლება ფრაგმენტული და დაზიანებული ტერიტორიისგან იზოლირებულია. ამასთან, მხედველობაშია მისაღები, რომ საკომპენსაციო ჰაბიტატს დაზიანებული ტერიტორიის იდენტური ეკოლოგიური მახასიათებლები არ ექნება. ასეთ შემთხვევებში მოითხოვება დამატებითი საკომპენსაციო ჰაბიტატები ამ სხვაობის გასაქვითად, რომელიც წარმოიშვა დაზიანებულ და საკომპენსაციო ჰაბიტატებს შორის. ჰაბიტატის შექმნა, ხშირ შემთხვევაში, ბუნებაში ექსპერიმენტულ ხასიათს ატარებს და ხშირად ახალი/არააპრობირებული მართვის სისტემების ან საინჟინრო ტექნოლოგიების გამოყენებას მოითხოვს. დამატებითი საკომპენსაციო ჰაბიტატები სწორედ ამ ეკოლოგიური არაპროგნოზირებადობის გასაქვითად არის საჭირო.

ეკოლოგიური კავშირის შეფასება **-** ეკოლოგიური კავშირის შეფასების ამოცანაა, გაზომოს ტენდენციები ფრაგმენტაციის განვითარებაში (დაზიანებულ ჰაბიტატებში ფრაგმენტაციის ტენდენციების გამოვლენა მაგ., სხვა ტერიტორიაზე იგივე ტიპის ჰაბიტატისთვის).

ეკოლოგიური კავშირის გაზომვის ყველაზე მარტივი გზა არის იმ მანძილის (მეტრი, კილომეტრი) გაზომვა, რომელიც ყოფს დაზიანებულ ტერიტორიას ანალოგიურ ტერიტორიასთან (სივრცითი - სტრუქტურული, ფიზიკური - დამაკავშირებელი).

სანაცვლო/ადეკვატური ღონისძიებების ზურმუხტის ტერიტორიებზე განხორციელებასთან დაკავშირებით გასათვალისწინებელია შემდეგი:

ა) გამოსასწორებელი ღონისძიების განხორციელება „სხვა ტერიტორიაზე“ არ უნდა ახდენდეს უარყოფით ზეგავლენას ზურმუხტის ქსელის ერთიანობაზე ან „სხვა ტერიტორიის“ ერთიანობაზე. თუ გამოსასწორებელი ღონისძიება ხორციელდება არსებული ზურმუხტის ქსელის ტერიტორიაზე, ის უნდა შეესაბამებოდეს ამ ტერიტორიის კონსერვაციის მიზნებს და შესაბამისობაში უნდა იყოს იმ ზომებთან, რომელიც განსაზღვრულია ამ ტერიტორიის მართვის გეგმაში;

ბ) გამოსასწორებელი ღონისძიებები გამოიყენება ზურმუხტის ტერიტორიაზე, თუ უზრუნველყოფილია ეკოლოგიური ერთიანობა და ზურმუხტის ქსელის ფუნქციონირება;

გ) გამოსასწორებელი ღონისძიება, რომელიც გამოიყენება დაზიანებული ზურმუხტის ტერიტორიის მიღმა, უნდა იყოს იმავე გეოგრაფიულ არეალში, იმ დაშვებით, რომ შერჩეულ ტერიტორიას აქვს იგივე მნიშვნელობა მის ეკოლოგიურ სტრუქტურასთან ან/და ზურმუხტის ქსელის ფუნქციონირებასთან დაკავშირებით. ეს ახალი ტერიტორია შეიძლება იყოს სხვა ზურმუხტის ტერიტორია ან ზურმუხტის ქსელის გარეთ არსებული ტერიტორია. ამ უკანასკნელ შემთხვევაში, ეს ტერიტორია უნდა შევიდეს ზურმუხტის ქსელში;

დ) თუ გამოსასწორებელი ღონისძიება ხორციელდება ზურმუხტის ქსელის გარეთ არსებულ ტერიტორიაზე, განსხვავებულ გეოგრაფიულ არეალში, „სხვა ტერიტორია“ უნდა იყოს სხვა ზურმუხტის ტერიტორია. თუ გამოსასწორებელი ღონისძიება ხორციელდება ზურმუხტის ქსელის გარეთ არსებულ ტერიტორიაზე, აღნიშნული ტერიტორია უნდა შევიდეს ზურმუხტის ქსელში.

**3. გარემოსდაცვითი მომსახურებების და მათი გამოყენების ღირებულება**

გამოსასწორებელი ღონისძიებების ვარიანტების შერჩევის დროს გათვალისწინებული უნდა იყოს დაზიანებული ტერიტორიის გარემოსდაცვითი მომსახურებები. მსგავსი გარემოსდაცვითი მომსახურებები ბევრი ტერიტორიისთვის შესაძლოა განხორციელდეს მხოლოდ იმ ტერიტორიაზე, რომელიც დაზიანებულ ტერიტორიასთან მნიშვნელოვნად ახლოს მდებარეობს. დაზიანებულ ტერიტორიასთან და სხვა ტერიტორიასთან მანძილის ზრდასთან ერთად, ადამიანებს, რომლებზეც გარემოსთვის მიყენებულმა მნიშვნელოვანმა ზიანმა ზეგავლენა მოახდინა, მოუწევთ უფრო დიდი მანძილის გავლა იგივე გარემოსდაცვითი მომსახურების მისაღებად. აღნიშნული გეოგრაფიული დაშორების აღმოსაფხვრელად საჭირო იქნება უფრო მეტი გამოსასწორებელი ღონისძიების განხორციელება (მაგ: ჰაბიტატების უფრო დიდი ტერიტორიის განთავსების გზით).

დაზიანებული ტერიტორიის ადამიანის მიერ გამოყენების და გამოუყენებლობის დანაკარგების კომპენსირებისთვის იშვიათად არის დასაშვები გამოსასწორებელი ღონისძიების განხორციელება დაზიანებული ტერიტორიისგან შორს, ვინაიდან ეს ქმნის სარგებელს იმ მოსახლეობისთვის, რომელიც არ დაზიანებულა დანაკარგის შედეგად, იმათ ხარჯზე, ვინც განიცადა დანაკლისი.

**განმარტებითი ბარათი**

**საქართველოს მთავრობის დადგენილების პროექტზე**

**„დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესის შესახებ“**

**ინფორმაცია პროექტის შესახებ**

„დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესის შესახებ“ საქართველოს მთავრობის დადგენილების პროექტი შემუშავდა „გარემოსდაცვითი პასუხისმგებლობის შესახებ“ საქართველოს კანონის (შემდგომში - კანონი) საფუძველზე. კერძოდ, კანონის მე-8 მუხლის მე-4 პუნქტის მიხედვით, თუ დადგინდება, რომ დაზიანებული გარემოს პირვანდელ (ზიანის მიყენებამდე არსებულ) მდგომარეობასთან მიახლოებულ მდგომარეობამდე აღდგენა შეუძლებელია ან აღნიშნულის განხორციელება გონივრულ ვადაში შეუძლებელია ან არათანაზომიერ ხარჯებს მოითხოვს, მნიშვნელოვანი ზიანის მიყენებისთვის პასუხისმგებელ პირს ეკისრება დაზიანებული ტერიტორიის მიმდებარე ან სხვა ტერიტორიაზე მნიშვნელოვანი ზიანის გამოსასწორებელი სანაცვლო/ადეკვატური ღონისძიებების განხორციელების ვალდებულება. აღნიშნული სანაცვლო/ადეკვატური ღონისძიებების განსაზღვრასთან დაკავშირებულ საკითხებს აწესრიგებს კანონის მე-9 მუხლი (დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების განსაზღვრა). ამასთან, ამავე მუხლის მე-9 პუნქტის მიხედვით, დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სანაცვლო/ადეკვატური ღონისძიებების შერჩევის წესს კანონქვემდებარე ნორმატიული აქტით ადგენს საქართველოს მთავრობა.

ზემოაღნიშნულის გათვალისწინებით, მომზადდა წარმოდგენილი პროექტი, რომელიც ადგენს „სხვა ტერიტორიის“ შერჩევის კრიტერიუმებს (კერძოდ, კონკრეტულად რომელი კრიტერიუმების მიხედვით უნდა შეფასდეს და შეირჩეს ტერიტორია), დაზიანებული ტერიტორიის შესახებ ინფორმაციის შესწავლის წესს (კონკრეტულად რა სახის ინფორმაცია უნდა იქნეს შესწავლილი და მხედველობაში მიღებული, გადაწყვეტილების მიღებისას), გამოსასწორებელი ღონისძიებების ვარიანტების იდენტიფიცირების ეტაპებს, პროცედურას, აღნიშნულ პროცესში გასათვალისწინებeლ გარემოებებს და ა.შ.

ასევე, პროექტს ახლავს დანართი, რომელიც ადგენს დაზიანებული ტერიტორიის მიმდებარე ან სხვა ტერიტორიაზე განსახორციელებელი მნიშვნელოვანი ზიანის გამოსასწორებელი სათანადო სანაცვლო/ადეკვატური ღონისძიებების შერჩევისთვის კრიტერიუმების გამოყენების კონკრეტულ მეთოდოლოგიას.

პროექტის მიღება გავლენას არ მოახდენს საქართველოს სახელმწიფო ბიუ­ჯეტის ან/და მუნიციპალიტეტის ბიუჯეტის საშემოსავლო და ხარჯვით ნაწილებზე, არ წარმოშობს სახელმწიფოს ახალ ფინანსურ ვალდებულებებს. სახელმწიფო უწყებების მიერ პროექტით გათვალისწინებული ღონისძიებები/პროცედურები განხორციელდება მათთვის გამოყოფილი ასიგნებების ფარგლებში. პროექტის ამოქმედება, კანონის შესაბამისად, გათვალისწინებულია 2022 წლის 1 ივლისიდან.